《春集东园诗》
宋代·李淑

东城桃李春，结客玩珍花。
试过辟疆园，兼屈中郎屣。
筠苞烟蔽亏，柳带风眠起。
岸帻藉芳艿，衔杯嗅新蕊。
留连鱼鸟适，放旷山林喜。
意赏殊未阑，更作樱厨拟。

作者简介：宋徐州丰县人，字献臣。李若谷子。真宗时赐进士及第。历史馆修撰、知制诰，为翰林学士，进吏部员外郎。详练朝廷典故，凡有沿革，帝多咨访。制作诰命，为时所称。出知许州，岁饥，取民所食五种上之，朝廷为蠲其赋。官终知河中府。尝修《国朝会要》、《三朝训鉴图》、《閤门仪制》等。有《诗苑类稿》及别集。